*«ΟΠΟΙΟΣ ΑΓΑΠΑ ΤΗΝ ΠΑΤΡΙΔΑ ΤΟΥ, ΤΗΝ ΚΡΙΝΕΙ ΑΥΣΤΗΡΑ»*

**Τα… «φτωχαδάκια» της Βουλής!**

Θα μπορούσε να ήταν τίτλος ελληνικής δραματικής ταινίας της δεκαετίας του 60, αν έλειπαν τα αποσιωπητικά και τα εισαγωγικά. Δυστυχώς, όμως, και τα αποσιωπητικά και τα εισαγωγικά είναι απαραίτητα για να αποδοθεί σωστά το νόημα του τίτλου! Γιατί μόνο φτωχαδάκια δεν είναι οι εθνοπατέρες και οι… εθνομητέρες μας! Οι περισσότεροι έχουν μπόλικο παραδάκι, μερικοί μάλιστα παραέχουν, ενώ ελάχιστοι είναι αυτοί που πλησιάζουν το επίπεδο φτώχειας του λαού!

Διάβαζα τα περί «πόθεν έσχες» των πολιτικών μας και μου ανέβηκε το αίμα στο κεφάλι. Η πίεση (που δεν έχω κάτω από κανονικές συνθήκες) κτύπησε κόκκινο!!!

Το πρώτο που με ζοχάδιασε ήταν το γεγονός ότι ενώ βρισκόμαστε, αν δεν κάνω λάθος, στο σωτήριο έτος 2016, στη δημοσιότητα δόθηκαν οι δηλώσεις περιουσιακής κατάστασης των βουλευτών, ευρωβουλευτών και υπεύθυνων Οικονομικών των πολιτικών κομμάτων για το οικονομικό έτος 2013, και αφορούν στην ουσία το 2012. Για να τα πω πιο λιανά, υπάρχει και μια καθυστέρηση τριών και πλέον ετών!!! Με άλλα λόγια ένα λαμόγιο πολιτικός (και δόξα τω Θεώ, έχουμε αρκετούς) μπορεί επί τρία χρόνια να κάνει τις απάτες της ζωής του, να εξάγει το «αίμα» του ελληνικού λαού στο Μπραζίλ ή όπου αλλού θέλει, και μετά άντε γύρευε! Ellada με τα ωραία σου!

Στο δια ταύτα:

Ο αρχηγός της Χρυσής Αυγής, των υποτιθέμενων εθνολατρών, κ. **Νίκος Μιχαλολιάκος,** είναι ο πλουσιότερος πολιτικός αρχηγός. Για το 2012 δήλωσε, μαζί με την σύζυγό του, Ελένη Ζαρούλια, εισοδήματα 271.050 ευρώ (τα 41.000 ευρώ ο ίδιος και 46.179 ευρώ η σύζυγός από τις βουλευτικές αποζημιώσεις τους και τα υπόλοιπα από άλλα έσοδα).

Το ζεύγος Μιχαλολιάκου έχει καταθέσεις 183.372 ευρώ. Ο ίδιος είναι κάτοχος ατομικής επιχείρησης και η σύζυγός του είναι μέτοχος ανώνυμης εταιρίας που κληρονόμησε το 2002. Έχουν εγγραφές 10 ακινήτων (μεταξύ αυτών τεσσάρων καταστημάτων και δύο διαμερισμάτων).

Δεν είναι άσχημα για έναν πολιτικό αρχηγό, που φωνάζει για τα δίκαια του λαού, να έχει μηνιαίο οικογενειακό εισόδημα που ξεπερνά τις 22.500 ευρώ, τη στιγμή μάλιστα που ένα ζευγάρι εργαζομένων δεν τα βγάζει σε ένα χρόνο και η κατώτερη σύνταξη κατρακυλάει σε επίπεδα κάτω των 300 ευρώ!

Όμως, για να λέμε και του στραβού το δίκιο, δεν είναι μόνος στη λίστα των πολιτικών με παχυλά εισοδήματα.

Ο **Πάνος Καμμένος** δήλωσε εισόδημα από κοινού με τη σύζυγό του, 179.493 ευρώ (72.231 ευρώ από την βουλευτική του αποζημίωση και 72.000 ευρώ από ενοίκια και η σύζυγός του 32.967 ευρώ εισόδημα και 2.100 από ενοίκια).

Ο κ. Καμμένος κατέχει αυτοκίνητο 6.000 κυβικών (με τέτοιο κυβισμό αυτό δεν είναι αυτοκίνητο, νταλίκα είναι!!!) και ένα ακόμη 5.000 κυβικών (που βρίσκεται σε ακινησία, λόγω αδυναμίας πώλησής του) ενώ η σύζυγός του έχει αυτοκίνητο 2.000 κυβικών.

Για να δούμε και το «πόθεν έσχες» του υπουργού Οικονομικών **Ευκλείδη Τσακαλώτου. Για το 2012 δήλωσε** έσοδα 45.512,63 ευρώ από τη βουλευτική αποζημίωση και 16.737,72 ευρώ από λοιπά εισοδήματα, ενώ η σύζυγός του δήλωσε εισοδήματα 130.145,37 ευρώ!

Ο κ. Τσακαλώτος προχώρησε το 2012 σε πωλήσεις κυρίως μεριδίων αμοιβαίων κεφαλαίων και ομολόγων από τις οποίες εισέπραξε 107.900 λίρες Αγγλίας και 812.477 ευρώ. Την ίδια χρονιά, διατήρησε στο χαρτοφυλάκιο του μερίδια αμοιβαίων κεφαλαίων και ομόλογα αξίας 132.327 λιρών Αγγλίας και 47.122 ευρώ, ενώ προχώρησε στην αγορά μεριδίων αμοιβαίων κεφαλαίων και ομολόγων αξίας 653.000 ευρώ.

Ο υπουργός Οικονομικών έχει καταθέσεις σε τράπεζες της Ελλάδας αλλά και της Βρετανίας. Συγκεκριμένα: σε ελληνικές τράπεζες δηλώνει καταθέσεις 206.190 ευρώ, 2.079 λίρες Αγγλίας και 523 δολαρίων ΗΠΑ. Διατηρεί καταθέσεις 26.221 λιρών Αγγλίας σε δύο τράπεζες της Μεγάλης Βρετανίας (τη NAT WEST και την The Co-operative Bank). Τέλος, είναι ιδιοκτήτης τριών αυτοκινήτων.

Στους σχετικά φτωχούς κατατάσσεται ο πρωθυπουργός κ. Αλέξης Τσίπρας που, σύμφωνα με τη δημοσιευθείσα λίστα, δήλωσε εισόδημα 69.324 ευρώ (τα 66.700 από την βουλευτική του αποζημίωση και 2.460 από λοιπά έσοδα) ενώ κατέχει ένα διαμέρισμα 114 τ.μ., στην Κυψέλη. Οι καταθέσεις στην Εθνική Τράπεζα είναι μόλις 7.099 ευρώ.

Από τους ελάχιστους πολύ φτωχούς της Ελληνικής Βουλής είναι ο γενικός γραμματέας του ΚΚΕ, κ. Δημήτρης Κουτσούμπας.

Ανάμεσα στους απλούς βουλευτές, πάντως, υπάρχουν αρκετοί που τα εισοδήματά τους είναι άκρως… εντυπωσιακά!

Με τούτες τις αράδες δεν μέμφομαι τους πολιτικούς μας για τα εισοδήματα και τα περιουσιακά τους στοιχεία. Να τα χαίρονται οι άνθρωποι και να τα απολαμβάνουν. Αν, όμως, αγαπούσαν το λαό που αντιπροσωπεύουν θα μπορούσαν, κάθε φορά που αποφασίζουν μείωση των μισθών και συντάξεων πείνας του ταλαίπωρου ελληνικού λαού, να αποφάσιζαν και αντίστοιχη μείωση των δικών τους απολαβών! Έτσι θα μπορούσαν να πουν ένα «συγνώμη» στο λαό και συνάμα θα αποδείκνυαν ότι έχουν μια στάλα κοινωνικής συνείδησης!

*Μέχρι την επόμενη εβδομάδα να περνάτε καλά. Μην κάνετε αυτά που δεν θέλετε να κάνουν οι άλλοι σε σας και να οδηγείτε με σύνεση. Η ζωή είναι ωραία. Το πόσο, εξαρτάται από μας αλλά οι περισσότεροι δεν το γνωρίζουμε.*

Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το άρθρο ή στην ηλεκτρονική μου διεύθυνση georgemessaris@gmail.com και εγώ θα το μεταβιβάσω.

[www.omegadocumentaries.com](http://www.omegadocumentaries.com) **(Τελευταία παραγωγή: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ)**